张镃
登城歌
二月二十八，花开满林莺恰恰。
春光谁遣插翅飞，雪色情知添鬓发。
暄风随我登古城，远树如簇山如萦。
一川渺瀰青镜平，云翳不定天疑行。
去船住船纵复横，日辉迸射光晶晶。
逆听万古苍蝇声，眼空故国唤不应。
鼎湖龙升朝帝廷，还领旧物苏函灵。
维先忠列为列星，侍尧受命行专征。
今上移军复四京，实遵天时协群情。
不战自可屈人兵，版图悉更郡县名。
蛇荒鸟夷颁朔正，礼乐制度重修明。
漏泉沛泽江海倾，小臣笔力鸿毛轻。
愿书诏命奔驿程，涤洗罪眚哀孤惸。
霜露所坠皆欢盈，此意一笑从谁评。
旧游安期丹想成，未须遣鹤来相迎。
我方居园学长生，后五百岁归蓬瀛。